Prins Henrik er stadig indlagt på Rigshospitalet.

Prins Henrik har en tumor i venstre lunge.

Det oplyser Kongehuset fredag i en pressemeddelelse.

De oplyser samtidig, at tumoren har vist sig at være godartet.

Godartet tumor er ikke kræft

Ifølge Kræftens Bekæmpelse spreder en godartet tumor sig ikke, og de skal ikke forveksles med kræft.

Godartede knuder forsvinder nogle gange af sig selv, og ellers bliver de siddende, hvor de er opstået.

Knuderne er ikke farlige, men en godartet knude kan dog godt give gener i hverdagen. Hvis tumoren sidder i lungerne, som prins Henriks, kan man få symptomer i form af blodig hoste, pibende vejrtrækning og slim i luftvejene.

Indlagt i fem dage

Prins Henrik blev indlagt søndag den 28. januar efter en længere rejse til Egypten.

Siden da har han været på Rigshospitalet, hvor han i dag bliver flyttet til Infektionsmedicinsk Klinik på samme hospital.

Her skal han behandles for lungeinfektion.

Tager til Fredensborg Slot

Kongehuset oplyser, at Prinsgemalen tager til Fredensborg Slot, når han bliver udskrevet.

Hvornår det bliver, står dog endnu ikke klart.

Hvad der står klart, er dog, at Dronningen vil tage imod ham på det nordsjællandske slot, som hun tager residens på fredag.

Indlagt to gange i sommer

83-årige prins Henriks helbred har skrantet i en længere periode, og sidste sommer var han indlagt to gange.

Først på Aarhus Universitetshospital med en infektion i benet. Indlæggelsen blev længere end forventet, og han endte med at få en ballonudvidelse i sit bækkenkar.

Siden blev han igen indlagt, denne gang på Rigshospitalet, med smerter i højre ben.

Efter en længere udredning meldte Dronningen i september ud til offentligheden, at Prinsgemalen lider af demens.